Kalundborg Kommune har succes med at lokke akademikere til byens store virksomheder.

Det er kommunens særlige rekrutteringsalliance: et samarbejde mellem kommunens virksomheder, akademikernes a-kasse og det lokale jobcenter, der har formået at få flere højtuddannede til at søge job på Novo Nordisk og andre store virksomheder i kommunen.

- Vi kunne se, at vi i 2015 ville komme til at mangle 350 akademikere, og vi havde kun selv 18 ledige akademikere, så det var et "wake-up call" til, at vi var nødt til at tage skeen i den anden hånd og få gjort noget ved det, siger borgmesteren i Kalundborg, Martin Damm (V).

Konkret har projekt "Rekrutteringsalliancen" skaffet Novo Nordisk ni højt kvalificerede medarbejdere i såkaldt "hard-to-fill"-stillinger, mens yderligere 60 akademikere er blevet ansat i virksomheden, deriblandt 23 internationale kandidater fra lige så mange lande.

Læs også : Borgmester om 2025-plan: Motorvej til Kalundborg skal gennemføres

En af fordelene ved modellen er ifølge borgmesteren en såkaldt samlevergaranti.

- Hvis man rekrutterer en højtuddannet, så sender vi samleverens CV ud til de øvrige virksomheder, og på den måde prøver vi at lave en dobbeltrekruttering, og det giver bosætning i Kalundborg Kommune, så hele familien kan flytte hertil, siger Martin Damm.

Erhvervsdirektør i Kalundborgegnens Erhvervsråd, Laila Carlsen, mener, at modellen sagtens kan kopieres til andre dele af Danmark.

- Hvis det kan lykkes hos os, så kan det også andre steder i blandt andre Esbjerg og Sønderborg, som ligger lidt længere væk fra metropoler. Der har man de samme udfordringer, og selvfølgelig kan man lave samme model, siger hun.